CPF ชูระบบ “อินเวอร์เตอร์”ลดค่าไฟ 50% ในฟาร์มหมู
CPF ชูระบบ "อินเวอร์เตอร์" ช่วยประหยัดไฟฟ้าที่ใช้กับพัดลมได้ถึง 50% ในฟาร์มหมู เสริมสร้างความมั่นคงทางด้านพลังงานให้กับประเทศไทย
2 ก.พ. 2560


นายสมพร เจิมพงศ์ รองกรรมการผู้จัดการอาวุโส บริษัท เจริญโภคภัณฑ์อาหาร จำกัด (มหาชน) หรือ CPF ในเครือ ซีพีเอฟ ระบุว่า สายธุรกิจสุกรของซีพีเอฟ ได้นำระบบอินเวอร์เตอร์มาประยุกต์ใช้เพื่อให้การใช้พลังงานไฟฟ้ามีประสิทธิภาพสูงสุดแต่ต้องประหยัดที่สุด โดยเฉพาะอย่างยิ่งในระบบการเลี้ยงหมูของบริษัทที่ใช้โรงเรือนระบบ EVAP ซึ่งต้องติดตั้งพัดลมไว้ท้ายเล้าเพื่อดูดอากาศ บางโรงเรือนต้องใช้พัดลมถึง10-15 ตัว ขึ้นอยู่กับขนาดโรงเรือนและขนาดน้ำหนักหมู และโดยทั่วไปพัดลมจะถูกสั่งให้ทำงานตามอุณหภูมิและตามความต้องการของตัวหมูในแต่ละช่วงอายุ ซึ่งในการเปิดพัดลมเพิ่มขึ้นทุกๆครั้ง จะมีการใช้ไฟฟ้าที่สูงมากกว่าปกติทันที 2-3 เท่า ทำให้เกิดการกระชากไฟได้
ทั้งนี้บริษัทจึงได้ทำการทดลองใช้อินเวอร์เตอร์ในฟาร์มหมูของซีพีมาไม่ต่ำกว่า 10 ปี และพบว่าการทำงานของพัดลมด้วยระบบนี้จะมีประสิทธิภาพการทำงานเท่าเดิม แม้ว่าความเร็วรอบจะลดลงก็ตาม ซึ่งการใช้ระบบอินเวอร์เตอร์นี้มีหลักการ คือ กระแสไฟฟ้าต้องเพียงพอและสม่ำเสมอ ทำให้ในพื้นที่ไหนที่ห่างไกลหรือเป็นจุดที่อยู่ปลายสายอาจไม่เหมาะที่จะใช้ระบบนี้ นอกจากนี้ การใช้อินเวอร์เตอร์ ต้องมีการติดตั้งพัดลมเพิ่มอีก 20% เพื่อให้แรงลมเท่าเดิม เช่น จากเดิมมีพัดลม 5 ตัว ก็จะต้องติดตั้งเพิ่ม 1 ตัว และต้องตั้งค่าพัดลมทุกตัวให้ทำงานพร้อมกัน ไม่ใช่ค่อยๆเปิดทีละตัว เพื่อแก้ปัญหาไฟกระชาก
โดยจากติดตามผลการประหยัดพลังงานจากการใช้ระบบอินเวอร์เตอร์ควบคุมมอเตอร์พัดลมและปั๊มน้ำ ในฟาร์มหมูนำร่องจำนวน 52 แห่ง พบว่าช่วยประหยัดไฟฟ้าที่ใช้กับพัดลมได้ถึง 50% และช่วยลดการใช้ไฟฟ้ากับปั๊มน้ำได้ถึง 33% โดยในปี 2559 สามารถลดค่าไฟฟ้าลงได้ถึง 22 ล้านบาท  หรือคิดเป็น 21% เมื่อเทียบกับช่วงเดียวกันของปีก่อน และระบบนี้ยังช่วยเพิ่มอายุการใช้งานมอเตอร์ได้เป็น 2 เท่า นอกจากนี้ ยังสามารถลดค่าใช้จ่ายการซ่อมบำรุง ทั้งลูกปืนมอเตอร์และสายพานลงได้ เท่ากับลดต้นทุนส่วนนี้ไปได้อีก โดยการติดตั้งระบบนี้จะใช้เงินลงทุนราวๆ 6 หมื่นบาทต่อหลัง ระยะเวลาคืนทุนประมาณ 2 ปี 
ทั้งนี้ปัจจุบันฟาร์มหมูของบริษัททั้ง 88 แห่งทั่วประเทศ ได้ติดตั้งระบบนี้ครบทั้งหมดแล้ว และได้ส่งเสริมให้เกษตรกรในโครงการคอนแทรคฟาร์มมิ่งกับบริษัทที่พร้อมและอยู่ในเขตที่มีไฟฟ้าเพียงพอและสม่ำเสมอหันมาใช้อินเวอร์เตอร์เพื่อลดการใช้ไฟฟ้าเพิ่มเติม นอกเหนือจากที่ได้ใช้ระบบไบโอแก๊สเปลี่ยนขี้หมูมาเป็นพลังงานสะอาดใช้ในฟาร์มอยู่แล้ว จึงเป็นอีกหนึ่งตัวอย่างของภาคเอกชนที่ใส่ใจด้านการใช้พลังงานที่มีอยู่อย่างจำกัด ด้วยการนำเทคโนโลยีมาช่วยลดการสูญเสียและเพิ่มประสิทธิภาพการใช้ไฟฟ้า ช่วยเสริมสร้างความมั่นคงทางด้านพลังงานให้กับประเทศไทยได้อย่างเป็นรูปธรรม